DA Den Europæiske Unions Tidende C 324/31

Offentliggørelse af en registreringsansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 324/13)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»BATATA DOCE DE ALJEZUR«

EF Nr.: PT-PGI-0005-0517-03.01.2005

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Gabinete de Planeamento e Políticas Adresse: Rua Padre António Vieira n.o 1 P-1099-073 Lisboa Tlf. (351) 213 819 300 Fax (351) 213 876 635 E-mail: gpp@gpp.pt

2. Ansøgende sammenslutning:

Navn: Associação de Produtores de Batata Doce de Aljezur Adresse: Largo 1o de Maio n.o 3 Tlf. (351) 282 990 010 Fax (351) 282 990 011 E-mail: rogerio.rosa@cm-aliezur.pt Sammensætning: Producenter/forarbejdningsvirksomheder ( X ) Andre ( )

3. Produktets art:

Kategori 1.6 — Frugt, grøntsager og korn, uforarbejdet eller forarbejdet

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Batata doce de Aljezur«

4.2. Beskrivelse:

Batata doce de Aljezur hidrører fra planten Ipomoea batatas L. (syn. Batatas edulis) af sorten Lira og familien Convolvulaceas, som danner opsvulmede knolde. Denne grøntsag er aflang og pæreformet. Den har purpurfarvet eller rødbrunt skind, og kødet er gult. Størrelsen varierer mellem 8,5 × 4,0 cm og 16,5 × 7,1 cm, og den når en vægt på mellem 50 og 450 g. Den har en sødlig smag og konsistensen er kun lidt fiberholdig. Når den spises rå, minder smagen om kastanje.

4.3. Geografisk område:

Under hensyn til de særlige dyrkningskrav for Batata doce de Aljezur, som er den traditionelt anvendte sort, og til de krævede jordbunds- og klimavilkår og lokal knowhow er det geografiske område for produktion, klargøring og pakning afgrænset til Aljezur kommune, i Faro-distriktet, og til lokaliteterne S. Teotóneo, S. Salvador, Zambujeira do Mar, Longueira — Almograve og Vila Nova de Milfontes i Odemira kommune, i Beja-distriktet.

4.4. Bevis for oprindelse:

Ud over produktets særlige egenskaber, som knytter det til regionen, anvendes der et sporbarhedssystem. Landbrugsbedrifterne og klargørings- og emballeringsvirksomhederne skal være placeret i det nævnte geografiske område og være godkendt af producentsammenslutningen efter forudgående udtalelse fra kontrolorganet. Under produktions- og salgsforløbet kontrolleres det, om alle de fastsatte krav er opfyldt med hensyn til dyrkning, klargøring og emballering. Anvendelsen af den beskyttede geografiske betegnelse er kun tilladt, når produktet har de krævede egenskaber, og produktionsforløbet er blevet kontrolleret. Certificeringsmærkerne er nummererede, hvorfor det altid er muligt at spore produktets oprindelse. Oprindelsen kan spores på ethvert tidspunkt i løbet af produktionsprocessen.

4.5. Produktionsmetode:

Dyrkningsarealerne skrælpløjes og harves og tilsættes organisk gødning. Opformeringen af sødkartoflernes fremavlsmateriale starter i februar, hvor de sættes i en dybde på 10-15 cm med et areal på 50 × 60 cm til hver plante. Herefter flyttes de til de endelige dyrkningsarealer, ved plantning af stængler af en længde på ca. 25 cm. Der afsættes 20 × 65 cm til hver plante og vandes let. Ukrudt fjernes ved lugning. I de fleste tilfælde er det ikke nødvendigt at vande. Planterne bliver stående i omkring fire måneder. Det meste af høsten finder sted i oktober, når de søde kartofler er modne, og jorden ikke er for fugtig. Efter høsten tørres kartoflerne på jorden i ca. otte dage for at fremme forkorkning og heling af revner og andre beskadigelser. Herefter rengøres kartoflerne for jord og andre urenheder. Oplagringen finder sted i kølige lokaler med udluftning ved en gennemsnitstemperatur på 13-14 °C. Udvælgelsen og oplagringen i regionen skyldes ikke kun hensyn til produktionsomkostninger, effektivitet og effektiv kontrol af kvalitet og oprindelse, men navnlig at der er tale om et produkt, som er yderst følsomt over for manipulering/transport og nemt udvikler nekroser, som har betydelig indvirkning på produktets holdbarhed, kvalitet og udseende.

4.6. Tilknytning:

Aljezur blev grundlagt i det 10. århundrede af araberne, og de blev fordrevet herfra i 1249. På trods af kronologiske uoverensstemmelser i forhold til de søde kartoflers indførelse i Europa hedder det sig, at ridderne af Santiago under ledelse af Paio Peres Correia før hvert vigtigt slag som en slags kosttilskud tog sig en mikstur, der var tilberedt af søde kartofler. Den voldsomhed og den hurtighed, hvormed Aljezur-fæstningen blev taget, overraskede araberne så meget, at de var ude af stand til at reagere over for det overvældende angreb. Erobringen fandt sted i 1249, og den storslåede sejr blev ifølge overleveringerne tilskrevet den sammenkogte ret med søde kartofler fra Aljezur »feijoada de batata doce de Aljezur«. Hvorom alting er, har den egentlige oprindelse for denne kartoffel i Aljezur med tiden fortabt sig, og det illustrerer på sin vis, at kartoflen har en stærk tilknytning til regionen og indtager en vigtig plads i den lokale gastronomi. De fysiske, kemiske og organoleptiske egenskaber er et resultat af de dyrkningsmetoder, der anvendes af landmændene (knowhow) og de naturlige vilkår i regionen — jordbunden, der er præget af podsolerede jorder og sandjorder oven på lag med ler, og det meget udprægede havklima, som er karakteristisk for dyrkningsarealerne, som er omgivet af havet på den ene side og Mira-floden på den anden. Disse betingelser finder man kun i det afgrænsede dyrkningsområde, for selv i de tilgrænsende områder er både klimaet og jordbundsforholdene helt anderledes. Aljezur har et enestående ry med hensyn til den søde kartoffel. Det afspejles af den pris, der betales for dette produkt på markedet, de forsøg, der gøres på at misbruge produktets navn og de mange bibliografiske henvisninger til det samt de arrangementer, det helliges. Den popularitet, som Batata doce de Aljezur nyder, er ikke et nyt fænomen, som skyldes sporadisk eller tilfældig efterspørgsel. Denne grøntsag er perfekt tilpasset de naturlige vilkår i det afgrænsede geofrafiske område, den er tæt forbundet med de lokale traditioner, og dens oprindelse fortaber sig i fortiden. Dens popularitet har holdt sig helt frem til vore dage, fordi forbrugerne finder, at den har enestående egenskaber (den er sød, blød og kun lidt fiberholdig), og de foretrækker de søde kartofler af sorten Lira, der dyrkes i Aljezur-regionen, frem for søde kartofler, der importeres andre steder fra.

4.7. Kontrolorgan:

Navn: AP AG AL — Associação para os Produtos Agro — Alimentares Tradicionais Certificados do Algarve Adresse: Rua Mouzinho de Albuquerque, n.o 1A r/c P-8000-397 Faro Tlf. (351) 289 804 532 Fax (351) 289 804 533 E-mail: Dora.guerreiro@clix.pt Apagal opfylder norm 45011:2001.

4.8. Mærkning:

Mærkningen skal omfatte følgende ordlyd »Batata doce de Aljezur — Indicação Geográfica Protegida« (beskyttet geografisk betegnelse) samt EF-logoet (efter registrering) og produktlogoet, som er gengivet nedenfor.

Ud over denne mærkning og uanset hvordan produktet præsenteres ved salg skal certificeringsmærket OPC altid findes på etiketten.

Navnet eller virksomhedens navn og producentens navn kan ikke erstattes med navnet på en anden producent, heller ikke selv om denne påtager sig ansvaret for det produkt, han sælger. Salgsnavnet »Batata doce de Aljezur — IGP« kan ikke suppleres med andre angivelser, heller ikke distributørers varemærker eller andet.

(1) EUT L 93 af 31.3.2006, s. 12.